આ વટહુકમને આધારે ચીલઝડપનો પ્રયત્ન કરનાર વ્યકિતને ઓછામાં ઓછા પાંચ અને વધુમાં વધુ ૧૦ વર્ષની સખત કેદની સજા અને રૂા.રપ,૦૦૦ દંડ થઇ શકશે. જ્યારે સોનાની ચેઇન જેવી વસ્તુઓ ચોરી જનાર વ્યકિતને ઓછામાં ઓછા સાત વર્ષની સજા અને રૂા.રપ,૦૦૦ નો દંડની જોગવાઇ કરવામાં આવી છે. કલમ ૩૭૯(ક) ૪ હેઠળ ચેઇન આંચકી જવાનો પ્રયત્ન કરનાર વ્યકિત નાસી જવાના ઇરાદાથી કોઇ વ્યકિતને ઇજા કરે અથવા ઇજા કરવાનો ભય ઉભો કરે તેને પણ વધુ ત્રણ વર્ષની સખત કેદની સજા સૂચવવામાં આવી છે. આ ઉપરાંત ૩૭૯(ખ) મુજબ આંચકી લીધેલ મિલકત રાખી લેવા માટે કોઇ વ્યકિતનું મૃત્યુ નીપજાવવા કે અવરોધ ઉભો કરી મૃત્યુ કે ઇજા પહોંચાડવા બદલ કે તેમ કરવાના પ્રયત્ન કરવા બદલ ઓછામાં ઓછા સાત વર્ષ અને વધુમાં વધુ ૧૦ વર્ષની સખત કેદની અને રૂા.રપ,૦૦૦ ના દંડની જોગવાઇ કરાઇ છે. આ વટહુકમને કારણે ચેન-સ્નેચીંગ ગુન્હા કરતા ગુન્હેગારોને આકરી સજા થઇ શકશે અને તેને કારણે રાજ્યમાં આવા ગુન્હા બનતા અટકાવી શકાશે તેમ જાડેજાએ ઉમેર્યુ હતું.